Eru 700 þúsund ofurlaun?

Einhvernveginn hefur það aldrei hvarflað að mér að starf framkvæmdastjóra miðborgarmála hafi verið búið til handa Jakobi Frímanni Magnússyni. Ég trúi borgarstjóra mæta vel þegar hann sver slíkar ásakanir af sér. Hann segist hafa leitað til ýmissa áður en kom að ráðningu Jakobs, þ.á.m . Kristínar Einarsdóttur, fyrrum miðborgarstjóra. Þessu trúi ég líka vel. Það breytir því ekki, að það átti að auglýsa stöðuna svo hæfir einstaklingar gætu gefið kost á sér til starfans.

Því get ég vel skilið að fjölmiðlar skuli spyrja gagnrýnið um ástæður þess að staðan var ekki auglýst. Þeim ber að gera það. En ég get ekki tekið andköf yfir því þó að verkefnisstjóri í krefjandi, tímabundnu starfi fái sjöhundruð þúsund krónur á mánuði. Það eru bara engin ofurlaun - jafnvel þó að margur hafi minna. Og satt að segja finnst mér sem fjölmiðlarnir hafi farið aðeins fram úr sér þarna. Ég veit vel að þetta eru engin verkamannalaun. En hvað ætli fréttamaður á sjónvarpinu hafi í mánaðarlaun þegar saman eru komin föst laun, vaktaálagið og óunna yfirvinnan (sem var umtalsverð þegar ég var og hét sem fréttamaður á sjónvarpinu)? Ætli fréttamaðurinn sem spurði borgastjóra spjörunum úr á föstudagskvöldið sé með mikið lægri laun en Jakob Frímann? Hverju skyldi muna þar?

Vitanlega er engin ástæða til þess að hlífa þeim sem fara með völdin við knýjandi spurningum um leikreglur lýðræðisins og stjórnsýslu almennt. Hitt væri kærkomið ef þeir sem ganga fram sem varðmenn almennings (og þá á ég að sjálfsögðu við fjölmiðla) gætu gert það af kurteisi og tilhlýðlegri mannvirðingu. Á það hefur skort gagnvart Ólafi F. Magnússyni.

Ég get ekki fellt mig við að fréttamenn sýni viðmælendum sínum yfirgang. Síst af öllu þegar um er að ræða virkilega góða og öfluga fréttamenn sem ég sjálf hef dálæti á.

Eitt er að krefja svara og spyrja ákveðið - framígrip og háðsglósur yfir borðið eru annað mál. Þegar tilfinningar fréttamanna eru farnar að sjást á þeim í viðtölum við ráðamenn - af ekki stærra tilefni en einni mannaráðningu - þá er tímabært fyrir þá hina sömu fréttamenn að staldra aðeins við og hugsa sinn gang.

Ég segi nú svona.

Fyrri ummæli:
Fréttamenn eru orðnir ótrúlega ósvífnir þegar um yfirvöld eru að ræða.

Og 700 þús eru ofurlaun

Spurðu bara Jón eða Jónu. Sem eru samt með sérmenntun

Faglærður verkamaður þarf ekki að vinna mikið til að fá 700 þús. í laun á mánuði og eru þeir nokkrir. Mér finnast þetta bara sanngjörn laun fyrir þessa stöðu sem er verið að ráða hann Jakob í. Svo er ég sáttur í við það að loksins er verið að gera eitthvað í að bæta lífið í miðbænum, Óli F ætlar greinilega að láta verkin tala. Tjarnarkvartettinn er búin að leggja Óla í einelti síðan hann varð borgarstjóri.

||

Fyrir fólk sem hefur 200-250 þús. fyrir erfiðisvinnu eru 700 þús. ofurlaun. Þetta er jú bara eins og hver önnur skrifstofuvinna. Ekki einu sinni krafist menntunar.

||

Það er rétt að fréttamenn eru oft dónalegir og sýna sumum lítilsvirðingu á meðan þeir gefa svo öðrum drottningarviðtöl, þetta finnst mér leiðinlegt. Fyrir mér eru 700 þús. eins og að vinna í happdrætti, enda hef ég 120. í aðra hönd um hver mánmót. frá lífeyrissj. og Trst. en ég er samt ekki að kvarta. Kær kveðja og góða helgi.

||

Dagvinna er 173 klukkutímar á mánuði og 700 þúsund krónur deilt með 173 klukkutímum er um fjögur þúsund krónur á tímann, sem er um fjórum sinnum meira en laun verkamanna í dagvinnu.
Jakob Frímann er því á við fjóra verkamenn.

||

Ólína. Fréttamenn á RÚV eru með á milli 300 og 400 þúsund kall á mánuði. Eftir ohf-væðinguna eru einstaka gæðingar og þá sérstaklega sjónvarpsmegin með tvöfalda og allt að þrefalda þá upphæð. En nú er fordæmi fyrir því að spyrja um laun þess sem yfirheyrði Ólaf F. - Búið að kveða upp dóm um að upplýsingalögin virka. - Ef þetta sem þú vitnar til var á RÚV, ég man það ekki.

||

Er ekki skotleyfi á Ólaf F.?

||

Hann Frímann er á við fjóra,
í fallinni spýtu ekki að slóra,
stendur með drauma stóra,
í stórræðum með Óra-Móra.

||

Ólína. Laun fylgja ekki verðlagsbreytingum á íslandi og hafa ekki gert síðan launavístala var afnumin árið 1983 (að mig minnir). Svo er allt annað mál með ofurlaun gæðinganna. En það er rétt hjá þér að 700 þúsund á mánuði er ekkert of mikið fyrir hvern sem er í dag.

||

Kveðja inn í góðan dag

||

Launin sem hann fær eru ríflega tvisvar sinnum hærri en kennaralaunin mín. En ég er auðvitað ekki undir neinu fjandans álagi. Ég er svo sæll og ánægður með launin mín og sældarlífið í kennarastarfinu að það hvarlar ekki að mér að skipta um starf. Allra síst eftir þessa dúndur samninga sem við kennarar gerðum síðast.

||

Hvaða ábyrgð á Jakop að axla í þessu starfi ?

||

Blessuð og sæl Ólína!

Mér finnst þessi mál öll sömul fyrst og síðast gagnrýniverð vegna alls vandræðagangsins og mistakanna í kring. Svo eins og fram kemur hér að ofan er hægt að ræða það fram og til baka hvort þetta séu há laun miðað við þetta, hitt og annað. Svo langar mig að benda þér á, að Ólafur hefur sjálfur markað andrúmsloftið í samskiptum sínum við fréttamenn, ekki sýnt þeim meiri virðingu en svo, að svara ekki dögum saman og það oftar en einu sinni þegar reynt hefur verið að fá hans viðbrögð, nú síðast þegar hann þagði bara í nokkra daga er reynt var að fá frekari skýringar hjá honum á ummælum um sigurtillöguna um skipulagið í VAtnsmýrinni og Gísli marteinn og Hanna Birna urðu að gerast "túlkar" sem frægt er orðið!Árum saman var svo gagnrýnin alveg öfug, fólk kvartaði sáran yfir linum fréttaspyrlum, en ekki öfugt. En eins og aðeins er minnst á hér að ofan, ehfur þetta breyst og þökk sé nú m.a. núverandi forseta lýðveldisins, þá eru viðtölin hvorki fyrirfram ákveðin af ráðamönnum, né þeir ávarpaðir með þéringum sem áð&#39;ur fyrr á árum tíðkaðist!

||

Hingað til hef ég oftast náð að láta skrif þín í taugarnar á mér en því verður ekki neitað að þessu sinni hefuru lög að mæla.

Ég er ekkert meiri aðdáandi Ólafs F en aðrir borgarbúar og því hefur maður lítið látið það fara í taugarnar á sér að hann hafi fengið slæma sérmeðferð í fjölmiðlum. Ég hafði satt besta að segja ekkert spáð í því en það er svo sannarlega satt. Nær allir frétta- og fjölmiðlamenn hafa verið mjög ófagmannlegir þegar rýnt hefur verið í störf hans.

||

Menn gleyma kjarna þessa máls. Hann er þessi.: Hver og hvenær var ákveðið að ráða svokallaðan " miðbæjarborgarstjóra" í Reykjavík ??

Nægir ekki einn borgarstjóri fyrir rétt hundrað þúsund sálir ??

Þetta skyldi þó ekki vera komið frá Sollu litlu þá er hún var borgarstjóri, já, og raðaði í stórhópum stallsystrum sínum á borgarjötuna ??

Sjö hundruð þúsund á mánuði hér, og sjö hundruð þúsund á mánuði þar. Er þetta ekki dæmigert fyrir hugsanagang VINSTRI eyðsluseggja ?!!

Ummæli:
700 kr. fyrir framkvæmdastjórastöðu eru ekki há laun. Menn skulu fara varlega að bera saman kennaralaun og framkvæmdastjóralaun.
Þessi ráðning á mjög hæfileikaríkum manni er mjög jákvæð fyrir Reykvíkinga og er ráðningin alveg samkvæmt lögum og reglum. Ólafur F. hefur sagt að starfið verði auglýst eftir eitt ár. Þá skulum við vona að JFM sæki um og hans starfskrafta verði notið í þessu starfi út kjörtímabilið. Framígrip fréttamanna er þeim til minnkunar.

Verkefni: Samþykki
Merking: Nei